Barend Britz in Frankryk vermoor | Netwerk24
Barend Britz in Frankryk vermoor
07 Desember 2018 10:45
Die oud-rugbyspeler Barend Britz is Donderdagaand in 'n aanval in sy kroeg in Perpignan, Frankryk, beseer en net daarna in die hospitaal dood.
Britz (63), 'n slot in sy speeldae, wat die kroeg Bar and Britz in die suide van Frankryk besit het, is aangeval deur 'n man wat sy kroeg verwoes het. Luidens berigte in die Franse media het Britz aan sy beserings dood met sy aankoms by die hospitaal in Perpignan.
Die aanvaller het glo stoele rondgegooi en vensters stukkend geslaan voordat hy Britz verskeie kere oor die kop geslaan het.
Volgens lindependant.fr sê 'n ooggetuie dat die aanvaller omstreeks 21:00 by die kroeg ingebars het. Britz het glo probeer om die man te kalmeer, maar hy is verskeie kere oor die kop geslaan.
Volgens sy seun Barend is twee mans in hegtenis geneem, aldus SupaRugby.
Britz het in die tagtigerjare provinsiale rugby vir Transvaal (Goue Leeus) en Noord-Transvaal (Blou Bulle) gespeel, voordat hy na Frankryk verhuis het en tot sy uittrede in 1996 vir Perpignan gespeel het. – Sport24, Sportredaksie